กรมอนามัย ขอความร่วมมือลดปัญหาหมอกควันภาคใต้ ลดการจุดธูปไหว้พระ ไหว้เจ้าครั้งละมากๆ ช่วงเทศกาลงานบุญ
กรมอนามัย ขอความร่วมมือลดปัญหาหมอกควันภาคใต้ ลดการจุดธูปไหว้พระ ไหว้เจ้าครั้งละมากๆ ช่วงเทศกาลงานบุญ  พญ.พรรณพิมล วิปุลากร อธิบดีกรมอนามัย กล่าวถึงพื้นที่ภาคใต้ตอนล่างที่ยังคงประสบปัญหาฝุ่นละอองขนาดเล็ก PM2.5 ในหลายพื้นที่ และขณะนี้ใกล้งานบุญใหญ่สารทเดือนสิบและเทศกาลกินเจ ซึ่งจะต้องมีการจุดธูปเป็นจำนวนมาก ในเรื่องนี้ นายสาธิต ปิตุเตชะ รัฐมนตรีช่วยว่าการกระทรวงสาธารณสุข ได้ส่งความห่วงใยถึงประชาชนในพื้นที่ โดยขอความร่วมมือประชาชนเปลี่ยนธูปที่จะใช้ให้เป็นธูปขนาดเล็ก หรือสั้นลง เพื่อลดการเพิ่มฝุ่น ส่วนศาสนสถานเมื่อเสร็จพิธีการควรดับ หรือเก็บธูปให้เร็วขึ้น ควรทำความสะอาดบริเวณกระถางธูปเป็นประจำ เพื่อลดฝุ่นละอองจากควันธูปที่ตกค้าง ประชาชนในพื้นที่ภาคใต้ตอนล่าง ยังคงต้องติดตามสถานการณ์ปัญหาฝุ่นละอองขนาดเล็ก PM2.5 อย่างใกล้ชิดจากเฟซบุ๊กเพจ “คนรักอนามัย ใส่ใจอากาศ PM2.5” สำหรับกลุ่มเสี่ยง ได้แก่ เด็กเล็ก สตรีมีครรภ์ ผู้สูงอายุ ผู้ที่มีโรคประจำตัว เช่น โรคหอบหืด ภูมิแพ้ ถุงลมปอดอุดกั้นเรื้อรัง หัวใจและหลอดเลือด ควรหลีกเลี่ยงการสัมผัสควันและขอความร่วมมือสถานพยาบาล ศูนย์เด็กเล็ก ควรจัดห้องสะอาด ปลอดฝุ่น เพื่อป้องกันและลดสัมผัสฝุ่นละอองขนาดเล็ก PM2.5 ให้กับเจ้าหน้าที่ที่ปฏิบัติงานและประชาชนกลุ่มเสี่ยง หรือกลุ่มที่แพทย์ให้คำแนะนำ สำหรับประชาชนที่จำเป็นต้องไปในพื้นที่ที่มีปริมาณค่าฝุ่นสูง ควรสวมหน้ากากอนามัย ปิดปากและจมูก เพื่อลดผลกระทบต่อสุขภาพและคอยสังเกตอาการ หากมีอาการผิดปกติ เช่น ไอบ่อย หายใจลำบาก หายใจถี่ หายใจไม่ออก หายใจมีเสียงวี้ด แน่นหน้าอก ใจสั่น คลื่นไส้ เมื่อยล้าผิดปกติ หรือวิงเวียนศีรษะ ให้รีบไปพบแพทยทันที